Kaapstad gaan appelleer teen 'gevaarlike' hofbevel oor grondbesettings | Maroela Media
Kaapstad gaan appelleer teen 'gevaarlike' hofbevel oor grondbesettings
Honderde mense neem vroeër deel aan 'n grondbesettingsbetoging in Ou Paarlweg naby Bloekombos in Kraaifontein. (Foto: Henk Kruger/ANA)
Die burgemeester van Kaapstad, Dan Plato, het die stad se regspan opdrag gegee om te appelleer teen 'n bevel van die Kaapstadse hooggeregshof wat die stad verbied om sy grond teen besetters te beskerm.
Plato sê die Menseregtekommissie (MRK) en die EFF het die hof spesifiek gevra vir 'n bevel wat grondeienaars verhoed om hul reg uit te oefen om leë, onbewoonde strukture te verwyder as 'n manier om hul eiendom teen besetting te beskerm.
Kaapstad het sedert 1 Julie meer as 55 00 onwettige strukture in nagenoeg 30 verskillende gebiede in die metro verwyder en volgens die stad is meer as 100 verskillende voorvalle van grondbesetting aangemeld.
"Die stad se optrede is nodig en belangrik om te verseker die wet word afgedwing en om openbare grond, wat bedoel is vir dienste, behuising, gemeenskapsfasiliteite, skole en vervoerdienste, te beskerm," het Plato gesê.
"Die stad verwag dat pogings om grond te beset na dié beslissing gaan toeneem."
Volgens Plato gaan die toestaan van 'n hofbevel wat die stad verhoed om openbare grond sonder 'n hofbevel te beskerm veel verder as wat die Grondwet en wetgewing oor die voorkoming van onwettige uitsettings bepaal.
"Dit skep 'n gevaarlike presedent vir alle grondeienaars. Indien dit onbetwis bly, gaan die bevel dit bykans onmoontlik vir grondeienaars maak om hul eiendom teen onwettige besetting te beskerm en om te verhoed dat mense huise – selfs al is dit onwettig – op ander se eiendom oprig."
Die stad sê die verreikende gevolge van die "grootskaalse georganiseerde grondbesettings" wat hy die afgelope ruk gesien het, gaan verwoestend wees vir Kaapstad, sy gemeenskappe en inwoners in die algemeen.
Die MRK se hoofaansoek, wat in Oktober aangehoor word, vra die hof spesifiek om te bepaal dat teen-spoliëring onregmatig verklaar word en dat die gemenereg daaroor gewysig word. Die applikante vra ook vir 'n bevel dat alle bestaande hofbevele wat dit toelaat, geskrap word.
"Die uitwerking hiervan op munisipaliteite landwyd en die land in geheel gaan beduidend wees. Alle metro's, asook grondeienaars landwyd, gaan geraak word."
Plato sê die howe gaan oorval word deur aansoeke van grondeienaars wat dringende en onmiddellike uitsluitsel benodig oor of 'n spesifieke struktuur bewoon is en onderhewig is aan 'n uitsettingsbevel ingevolge die Wet op Grondbesettings. Hy sê teen die tyd dat die kwessie in die hof aangehoor word, gaan die grond weens onwettige besetting verlore wees. Mense wat nie kan bekostig om die howe te nader nie kan hul grond weens onwettige besettings verloor.
"Indien dit suksesvol is, kan die MRK se hoofaansoek – waarby die EFF aangesluit het – die deur open vir onwettige grondbesettings wat lei tot 'n gebrek aan wet en orde.
"Openbare grond wat bestem is vir behuising, gesondheidsorg, skole, vervoer en basiese dienste gaan permanent verlore wees weens onwettige grondbesettings met verwoestende gevolge."
Dit kan selfs beteken dat openbare grond tot so 'n mate beset word dat dit die staat se behuisingsplanne heeltemal ondermyn omdat daar geen manier gaan wees om enige grond teen besetting te beskerm nie.
Plato sê die stad gaan voort om tussentydse verligting vir wetsgehoorsame burgers te verseker en gaan ook die MRK en EFF se hoofaansoek in die hof teenstaan.
"Die stad het sterk gestaan teen onwettige besettings oor die afgelope ses weke. Ons gaan nie nou die stad se inwoners versaak nie en ons gaan optree om grondbesettings te voorkom tot die bevel hersien is," het hy gesê.
In die nuus Kaapstad
Drink en bestuur: 'Gedrag, nie wetgewing moet verander' – AA
Studente oorval, verkrag
Uitdrukking: Van hawer tot gort ken
'Net koffie' se pavlova
Resep: Pannekoekies met hoendervulsel
Meisies baat by eerste HelpHetta-toer
Nee wat mense.As enige ou op enige plek kan plak sonder enige vervolging of verwydering gaan julle chaos in die hoogste rat sien.Dit gaan mense van alle rasse na wapens laat gryp en binnekkort gaan die bloed vloei.Kom ons hou duim vas dat logiese denke hier sal seevier en die hof dit ook so sal sien.
Jy moet ingeteken wees om te stem50Jy moet ingeteken wees om te stem
Ons weet dat die howe net daar is om onwettige dinge te beskerm.Ek het GEEN vertroue in enige hof nie.En nog minder in mrk
Hierdie ding sny baie dieper as wat ons dink. Volgens my is dit 'n beplande strategiese besluit van die MRK en EFF om die weg te baan na 'n algehele oorname van die Wes-Kaap om moontlike afstigting in die toekoms te fnuik. Malema is slinks. Hy het meer mag in die vorm van afpersing van korrupte politici en amptenare om sy agendas te verwesentlik. WORD WAKKER EN BEGIN NOU IETS DAADWERKLIK DOEN AS JY VIR JOU GEBOORTLAND OMGEE EN JOU VEL DIE KLEUR VAN HIERDIE AGTERGROND IS!
Ek betaal eiendomsbelasting vir my erf dus sal ek kies wie daar bly en wie nie. Die staat gee my niks en ek betaal my belasting getrou.
Natuurlik is dit n belaglike hofbevel wat weereens die geloofwaardigheid van ons regstelsel in gedrang bring. Wat verhoed nou die onwettige besetters om die hofgebou en die hof self te beset? Gaan die regter dan nog steeds sy uitspraak handhaaf?